ประกันชีวิตปรับฐาน โตต่ำ ขายสินค้าดั้งเดิม
ผลจากอัตราดอกเบี้ยพันธบัตรรัฐบาลที่ต่ำเป็นประวัติการณ์ตั้งแต่ปี 2559 ที่ผ่านมา รวมถึงการที่หน่วยงานกำกับดูแล
25 ก.พ. 2560

โดย...วารุณี อินวันนา
ผลจากอัตราดอกเบี้ยพันธบัตรรัฐบาลที่ต่ำเป็นประวัติการณ์ตั้งแต่ปี 2559 ที่ผ่านมา รวมถึงการที่หน่วยงานกำกับดูแลธนาคารพาณิชย์และธุรกิจประกันชีวิต ร่วมมือกันออกกฎห้ามแบงก์บังคับลูกค้าซื้อประกันชีวิต ทำให้ตลาดประกันชีวิตไทยเข้าสู่ยุคปรับฐานสู่สินค้าแบบดั้งเดิมเน้นการคุ้มครองชีวิต สุขภาพ
ทั้งนี้ ปี 2559 ที่ผ่านมา ธุรกิจประกันชีวิตทั้งระบบมีเบี้ยรับรวม 5.68 แสนล้านบาท เพิ่มขึ้น 5.7% ซึ่งเป็นการเพิ่มขึ้นจากเบี้ยต่ออายุและเป็นการเติบโตตัวเลขหลักเดียวเป็นปีที่ 2 นับจากปี 2558 รวมทั้งเป็นปีที่มีการเติบโตต่ำที่สุด ซึ่งเป็นผลมาจากเบี้ยรับปีแรกติดลบ 8% หรือหายไปร่วม 1 หมื่นล้านบาท เนื่องจากบริษัทประกันชีวิตลดการขายประกันชีวิตแบบชำระครั้งเดียว โดยเฉพาะบริษัทที่อยู่ในเครือของธนาคารพาณิชย์ที่ยอดขายเบี้ยปีแรก หรือลูกค้ารายใหม่ ลดลงอย่างมาก
โดยบริษัท เมืองไทยประกันชีวิต ที่ขายผ่านธนาคารกสิกรไทยปี 2559 มียอดขายเบี้ยปีแรกติดลบ 13% เหลือ 2.29 หมื่นล้านบาท จากปี 2558 โดยมียอดขายเบี้ยปีแรก 2.62 หมื่นล้านบาท บริษัท ไทยพาณิชย์ประกันชีวิต ในเครือธนาคารไทยพาณิชย์ ยอดขายเบี้ยปีแรกติดลบ 36% ทำได้ 7,793 ล้านบาท ในปี 2559 จาก 1.22 หมื่นล้านบาท ในปี 2558 ขณะที่บริษัท กรุงเทพประกันชีวิตขายผ่านธนาคารกรุงเทพเบี้ยปีแรกติดลบ 28% ทำได้ 6,536 ล้านบาท จากงวดเดียวกันของปีก่อนที่ทำได้ 9,083 ล้านบาท
สำหรับบริษัท พรูเด็นเชียล ประกันชีวิต (ประเทศไทย) ขายผ่านธนาคารธนชาตปี 2559 เบี้ยปีแรกติดลบ 17% ทำได้ 3,821 ล้านบาท บริษัท เจนเนอราลี่ ประกันชีวิต (ไทยแลนด์) ที่ขายผ่านธนาคารเกียรตินาคินเบี้ยปีแรกติดลบ 16% บริษัท ทิพยประกันชีวิต ขายผ่านธนาคารออมสิน เบี้ยปีแรกติดลบ 54% บริษัท กรุงไทย-แอกซ่า ประกันชีวิต ที่ขายผ่านธนาคารกรุงไทย เบี้ยปีแรกติดลบ 8%



นุสรา (อัสสกุล) บัญญัติปิยพจน์
 
นุสรา (อัสสกุล) บัญญัติปิยพจน์ นายกสมาคมประกันชีวิตไทย กล่าวว่า อัตราการเติบโตของธุรกิจประกันชีวิตปี 2560 จะเพิ่มขึ้นประมาณ 6% จากปี 2559 ถือว่ายังเติบโตในอัตราที่ชะลอตัว เป็นผลจากอัตราดอกเบี้ยพันธบัตรรัฐบาลอายุ 10 ปี ที่ใช้เป็นฐานในการลงทุนและฐานในการคำนวณเบี้ยประกันยังอยู่ในระดับต่ำ ทำให้บริษัทประกันชีวิตต้องหันมาเน้นการขายสินค้าที่คุ้มครองชีวิต คุ้มครองสุขภาพ และแบบประกันชีวิตควบการลงทุนมากขึ้น เพื่อให้สอดคล้องกับภาวะอัตราดอกเบี้ย
แม้ว่าในช่วงหลังอัตราดอกเบี้ยพันธบัตรจะปรับเพิ่มขึ้น หลังจากทราบผลการเลือกตั้งประธานาธิบดีสหรัฐอเมริกาแล้วก็ตาม แต่อัตราดอกเบี้ยยังจะไม่ปรับขึ้นไปมากกว่านี้ บริษัทประกันชีวิตจึงต้องใช้ความระมัดระวังในการออกสินค้า ประกอบกับกฎระเบียบใหม่ที่ออกมาจำนวนมาก เช่น การควบคุมการดำรงเงินกองทุนตามประเภทความเสี่ยงที่จะเข้มข้นขึ้น และสังคมไทยกำลังเข้าสู่สังคมผู้สูงอายุ ทำให้ประชาชนหันมาซื้อประกันชีวิตเพื่อวางแผนการเงินไว้ใช้หลังเกษียณอายุ และซื้อประกันสุขภาพ เพื่อรองรับค่ารักษาพยาบาลที่จะเพิ่มสูงขึ้นมากในอนาคต
ด้าน สาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า ปี 2559 เป็นปีที่ธุรกิจประกันชีวิตไทยมีการปรับตัวอย่างมาก จากการที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีการออกกฎระเบียบมาจำนวนมาก เพื่อให้มีความเป็นสากล รวมถึงอัตราดอกเบี้ยพันธบัตรรัฐบาลมีการปรับตัวต่ำสุดเป็นประวัติการณ์ ทำให้บริษัทประกันชีวิตทั้งระบบต้องปรับตัวมีการจำกัดการขายประกันแบบสะสมทรัพย์ระยะสั้น เพื่อให้เหมาะสมกับสถานการณ์ และหันไปออกแบบประกันที่เน้นความคุ้มครองชีวิตและสุขภาพระยะยาว ทำให้เบี้ยประกันปีแรกของทั้งระบบติดลบ แต่เบี้ยรับรวมยังเติบโต
ขณะที่ปี 2560 อัตราดอกเบี้ยเริ่มดีขึ้น คาดว่าจะทำให้แต่ละบริษัทสามารถทำกิจกรรมทางการตลาดได้หลากหลาย ซึ่งแบบประกันทั้งระยะสั้น กลาง ยาว คุ้มครอง จะยังมีอยู่ แต่บริษัทใดจะนำออกมาขายในช่วงไหนขึ้นอยู่กับนโยบายของแต่ละบริษัท เพียงแต่แบบระยะสั้นคงไม่มากเหมือนที่ผ่านมา
สมโพชน์ เกียรติไกรวัล รองประธานเจ้าหน้าที่บริหาร บริษัท โตเกียวมารีนประกันชีวิต (ประเทศไทย) กล่าวว่า ปี 2560 ตลาดประกันชีวิตจะมีการปรับฐานสู่การซื้อประกันชีวิตที่เป็นผลิตภัณฑ์ประกันชีวิตแบบดั้งเดิมคือ ความคุ้มครองชีวิตและคุ้มครองสุขภาพต่อเนื่องเป็นปีที่ 2 จากปี 2559 ที่เป็นปีแรกของการปรับฐาน สาเหตุมาจากอัตราดอกเบี้ยที่ต่ำ ทำให้บริษัทประกันชีวิตไม่สามารถออกแบบประกันที่ให้ผลตอบแทนใกล้เคียงผลิตภัณฑ์การเงินอื่นๆ ได้ ฉะนั้นแบบประกันที่ชำระเบี้ยระยะสั้น 1 หรือ 2 ปี จะลดลง จะเน้นขายสินค้าความคุ้มครองระยะยาวเป็นหลัก
นอกจากนี้ ยังมาจากการที่ธนาคารแห่งประเทศไทย (ธปท.) จับมือกับ คปภ.ออกกฎเกณฑ์มาควบคุมการขายประกันผ่านธนาคาร โดยห้ามธนาคารพาณิชย์ใช้อำนาจต่อรองที่เหนือกว่าบีบบังคับลูกค้าซื้อประกัน